ร้านนี้ไปกินมานานแล้วเหมือนกัน ตอนได้ยินชื่อร้านครั้งแรกเรานึกถึงผลไม้ทุกสิ่งอย่างจุ่มช้อคโกแลต เพราะคิดว่าฟองดูมันคือแบบนั้น แต่เพิ่งรู้ว่าไม่ใช้ แหะๆ (รู้ช้าเนอะ) แต่เราเชื่อว่ายังต้องมีอีกหลายๆคนที่คิดแบบเรา 

เอาเป็นว่ามาดูเลยแล้วกันว่านอกจากทุกสิ่งอย่างจุ่มช้อคโกแลตแล้ว มันยังมีอะไรอีกบ้าง 

ร้านนี้เป็นร้านอาหารสไตล์ฝรั่งเศส อยู่ที่พหลโยธินซอย9 ชื่อร้านก็บอกอยู่แล้วว่าฟองดูเฮาส์ เพราะฉะนั้น ร้านนี้ก็เลยเด่นเรื่องฟองดูมากกว่าร้านอื่นๆ 

ถามที่ร้านมาว่าจริงๆแล้วฟองดูมันคืออะไรกันแน่ พนักงานบอกว่า ฟองดูเป็นอาหารพื้นเมืองของคนฝรั่งเศส เค้าจะเอาเนื้อสัตว์ต่างๆ อย่างหมู แกะ ไก่ หรือพวกซีฟู้ด มาจุ่มในหม้อน้ำมันร้อนๆแล้วเลือกจิ้มได้กับซอสสี่อย่างที่เค้าให้มา กินกับพวกสลัด ขนมปังกระเทียมแล้วก็ซุปหัวหอม ประมาณนั้น พูดตรงๆเลย เราว่ามันคือจิ้มจุ่มฝรั่งเศสอ่ะ วิธีการเหมือนกันทุกอย่าง เพียงแต่ของไทยเรารสชาติแซ่บเว่อร์กว่า เท่านั้นเอง 

ส่วนฟองดูแบบที่เราเข้าใจที่เอาผลไม้จุ่มช้อคโกแลต หรือเอาขนมปังจุ่มชีสอันนั้นเค้าบอกมาว่ามันเป็นต้นตำรับของประเทศสวิสแลนด์ ถามเค้าซะละเอียดยิบจนหายข้องใจแล้ว 

คราวนี้ก็ถึงเวลามาดูอาหารที่เราสั่งบ้าง เราสั่งฟองดูน้ำมัน ก็ฟองดูแบบฝรั่งเศสนั่นแหละค่ะ เราสามารถเลือกเนื้อสัตว์ได้สี่อย่าง เราเลือกปลา เนื้อวัว แกะ แล้วก็กุ้ง ได้มาอย่างละนิดอย่างละหน่อย กระจุ๋มกระจิ๋มดี 

เนื้อสัตว์แต่ละอย่าง อร่อย แล้วก็สดทุกอย่างเลย ปลาไม่คาว แต่ที่ประทับใจที่สุดเป็นเนื้อแกะค่ะ อร่อย ไม่เหม็นสาบเลย 

ตอนจุ่มน้ำมันแอบกระเด็นหน่อยๆ พอให้รู้สึกสะดุ้ง ใครไปกินก็ระวังนิดนึงนะคะ เซตนี้มีสลัด ขนมปังกระเทียมแล้วก็ซุปหัวหอมมาให้ด้วย 

เรายกสลัดกับซุปหัวหอมให้เพื่อนไป เพราะเราไม่ชอบกิน ขนมปังกระเทียมก็โอเคค่ะ อบมาหอม นุ่มดีค่ะ กินหมดแล้ว บอกตรงๆเลยว่า ไม่อิ่ม55 มันน้อยจริงๆนะ ไม่สะเทือนกระเพาะเลยอ่ะ 

เราเลยสั่งฟองดูชีสมากินต่อ ชีสเน้นๆ จุ่มให้ชุ่ม เด็ดมาก เหมาะกับคนที่ชอบชีสสุดๆเลย ยังไม่พอ เพื่อนเราสั่งเบคอนห่อตับ ทอดแบบไม่ต้องสุกมาก ตับจะได้ไม่แข็ง แล้วจุ่มชีสชุ่มๆ อร่อยมาก แนะนำเลย 

ปิดท้ายด้วยฟองดูช้อคโกแลต ให้ผลไม้สามอย่าง แล้วก็ขนมปังกรอบ ขนมปังอร่อยดี หอมเนย จุ่มช้อคโกแลตแล้วอร่อยมาก ช้อคโกแลตไม่หวานนะคะ ออกขมนิดๆ แบบที่ชอบเลย 

รวมๆแล้วเราว่าฟองดูน้ำมันอ่ะเฉยๆ เหมือนเอาเนื้อสัตว์ลงไปทอด แต่เนื้อเค้าสดดี ฟองดูชีสกับฟองดูช้อคโกแลต อร่อยค่ะ ที่บ้านบรรยากาศดี พนักงานบริการดีมากเลย ให้คำแนะนำแล้วก็บริการดีมากเลย ยิ้มแย้มแจ่มใส 

ข้อเสียเดียวของร้านนี้คือราคาแพงมาก มากันสามคน หมดไปเกือบสามพัน แอบช้อคไปนิดนึงเลย ใครเบื่อจิ้มจุ่มแบบไทยๆ อยากลองมากินจิ้มจุ่มแบบฝรั่งเศสบ้างก็ลองดู55